## Pravilnik o načinu vrednovanja imovine i obveza umirovljeničkog fonda

### NN 21/2006 (22.2.2006.), Pravilnik o načinu vrednovanja imovine i obveza umirovljeničkog fonda

# HRVATSKA AGENCIJA ZA NADZOR FINANCIJSKIH USLUGA

**524**

Na temelju članka 25. stavka 4. Zakona o
Umirovljeničkom fon­du (»Narodne novine« br. 93/05),
Uprava Hrvatske agencije za nadzor financijskih usluga je na sjednici održanoj
16. veljače 2006. godine, donijela

## PRAVILNIK

### O NAČINU VREDNOVANJA IMOVINE I OBVEZA UMIROVLJENIČKOG FONDA

Članak 1.

(1) Ovim se Pravilnikom utvrđuju pravila i
mjerila prema kojima je društvo za upravljanje investicijskim fondovima (u
daljnjem tekstu: Društvo) obvezno vrednuje ukupnu imovinu Umirovljeničkog fonda
(u daljnjem tekstu: Fond).

(2) Ukupnu imovinu Fonda čini zbroj vrijednosti
svih vrsta imovine Fonda u skladu s odredbama zakonskih i podzakonskih
propisa.

(3) Sve obveze Fonda podmiruje Vlada Republike
Hrvatske i ne oduzimaju se od imovine Fonda.

OPĆENITO O VREDNOVANJU

Članak 2.

Društvo je obvezno vrijednosne papire Fonda
vrednovati tako da im odredi fer vrijednost u smislu međunarodno priznatih
standarda financijskog izvješćivanja (MFSI).

Članak 3.

Društvo je obvezno napisati elaborat o
vrednovanju imovine Fonda, u kojem je obvezno detaljno izložiti usvojenu metodu
vrednovanja i sve važne pretpostavke koje su korištene u njenoj primjeni, te
obrazložiti izbor metode vrednovanja.

VREDNOVANJE UDJELA

Članak 4.

(1) Udjeli u investicijskim fondovima se
utvrđuju prema neto vrijednosti imovine fonda.

(2) Ako se radi o udjelima u društvima s
ograničenom odgovornošću vrednovanje se vrši po metodi opisanoj u elaboratu
koji je Društvo obvezno donijeti.

VREDNOVANJE UVRŠTENIH
DIONICA

Članak 5.

Kada određuje fer vrijednosti prikupljenih
dionica koje su na dan vrednovanja uvrštene na burzu (uvrštene dionice),
Društvo je obvezno uzeti u obzir da li se tim dionicama u smislu ovoga
Pravilnika aktivno trguje.

*Vrednovanje uvrštenih dionica kojima se aktivno trguje*

Članak 6.

(1) Uvrštene dionice kojima se aktivno trguje, u
smislu ovoga Pravilnika, su dionice jednog izdavatelja kojih je na burzi u
posljednjih trideset dana prije dana vrednovanja prodano jednako ili više od
broja dionica tog izdavatelja koje je Društvo steklo i koje vrednuje.

(2) Za potrebe vrednovanja dionica kojima se
aktivno trguje, smatra se da prosječna ponderirana cijena po kojoj se tim
dionicama trgovalo na burzi u posljednjih šest mjeseci od dana vrednovanja,
pruža dovoljno dobar dokaz o fer vrijednosti tih dionica.

*Vrednovanje uvrštenih dionica kojima se ne trguje aktivno*

Članak 7.

(1) Uvrštene dionice kojima se ne trguje
aktivno, u smislu ovog Pravilnika, su dionice jednog izdavatelja kojima se na
burzi trgovalo u posljednjih godinu dana prije dana vrednovanja, bez obzira na
broj prodanih dionica i broj dana u kojima se trgovalo.

(2) Za potrebe vrednovanja dionica kojima se
povremeno trguje, smatra se da zadnja cijena po kojoj se tim dionicama trgovalo
na burzi, uvećana ili umanjena za najviše 100% (sto posto) uzimajući u obzir
bitne čimbenike, pruža dovoljno dobar dokaz o fer vrijednosti tih dionica.

(3) Bitni su sljedeći čimbenici:

– pouzdanost iskazanih financijskih podataka i
računovodstvenih politika,

– pouzdanost dodatnih podataka iskazanih u
dodacima financijskih izvješća,

– kvaliteta zarade društva ovisno od realizacije
prodaje po djelatnostima,

– novčani tijek,

– likvidnost,

– činjenica da li su financijska izvješća
revidirana od ovlaštenih revizora i napomene u njihovom izvješću, ako postoje,

– vlasnička struktura društva (kontrolni paket
jednog ili grupe dioničara),

– veličina društva u odnosu na druga društva u
istoj grani djelatnosti,

– promjene u grani djelatnosti koje bi mogle
imati utjecaj na cijenu dionica,

– promjene u unutarnjim čimbenicima društva
(proizvodnja, likvidnost, struktura uprave, struktura zaposlenih),

– promjene u tržišnim čimbenicima – općeniti pad
ili rast u volumenu trgovanja na tržištu,

– postojanje ponuda za preuzimanje društva,

– drugi čimbenici koji mogu značajno utjecati na
cijenu dionica, te koje je primjereno uzeti u obzir i primjenjivi su kod
određivanja fer vrijednosti određenih uvrštenih dionica kojima se ne trguje
aktivno.

U elaboratu vrednovanja Društvo je obvezno
detaljno opisati čimbenike koje je uzelo u obzir i obrazložiti izbor čimbenika.

VREDNOVANJE NEUVRŠTENIH
DIONICA

Članak 8.

(1) Neuvrštene dionice, u smislu ovog
Pravilnika, su dionice koje na dan vrednovanja nisu uvrštene na burzu, ili su
uvrštene ali se njima u posljednjih godinu dana prije dana vrednovanja uopće
nije trgovalo na burzi.

(2) Kada određuje fer vrijednost neuvrštenih
dionica, Društvo je obvezno uzeti u obzir u koju se od sljedećih kategorija
svrstava izdavatelj tih dionica:

(a) dionička društva sa iskazanom neto-dobiti u
zadnje tri poslovne godine,

(b) dionička društva sa iskazanom neto-dobiti u
zadnjoj poslovnoj godini i sa iskazanim neto-gubitkom u dvije prethodne
poslovne godine,

(c) dionička društva sa iskazanim neto-gubitkom
u zadnjoj poslovnoj godini, a nemaju gubitak iznad visine upisanog kapitala.

Članak 9.

(1) Ako se izdavatelj svrstava u kategoriju iz
članka 8. stavka 2. točke a) ovog Pravilnika, fer vrijednost prikupljenih
dionica može se odrediti pomoću zarade po dionici (EPS) za tog izdavatelja i
omjera cijene i zarade (P/E) za istu granu djelatnosti.

(2) Fer vrijednost je umnožak EPS izdavatelja i
P/E za istu granu djelatnosti u Hrvatskoj, smanjen ili povećan odgovarajućom
primjenom čimbenika iz članka 7. stavka 3. ovog Pravilnika. Ako P/E za Hrvatsku
nije objavljen, uzima se ponderirani prosjek P/E za istu granu djelatnosti u
zemljama srednje i istočne Europe, objavljen u priznatim financijskim novinama.

(3) Zarada po dionici (EPS) je neto-dobit u
proteklom izvještajnom razdoblju, umanjena za dividende povlaštenim
dioničarima, podijeljena s ponderiranim prosječnim brojem redovnih dionica.

(4) Omjer cijene i zarade (P/E) je omjer zadnje
prosječne burzovne cijene i zarade po dionici.

Članak 10.

(1) Ako se izdavatelj prikupljenih dionica
svrstava u kategoriju iz članka 8. stavka 2. točke b) ovog Pravilnika, fer
vrijednost prikupljenih dionica može se odrediti pomoću primjene kapitalizacijskih koeficijenata i to:

– omjer cijene i zarade,

– koeficijent kapitalizacije prodaje,

– koeficijent kapitalizacije imovine,

– druge mogućnosti kapitalizacije.

(2) Nijedan od kapitalizacijskih
koeficijenata ne može se koristiti zasebno, već se koristi zajedno s drugim kapitalizacijskim koeficijentima.

(3) Osnovna procijenjena vrijednost, određena
primjenom kapitalizacijskih koeficijenata, može se
smanjiti ili povećati odgovarajućom primjenom čimbenika iz članka 7. stavka 3.
ovoga Pravilnika.

(4) Kapitalizacija prodaje je postupak procjene
vrijednosti dioničkog društva, i to na način da se ukupni prihod iz redovnog
poslovanja analiziranog društva pomnoži s koeficijentom kapitalizacije prodaje
odgovarajućeg standardnog poduzeća s transparentnom tržišnom cijenom.
Koeficijent kapitalizacije prodaje je omjer tržišne kapitalizacije i ukupnog
prihoda iz redovnog poslovanja.

(5) Kapitalizacija imovine je postupak procjene
vrijednosti dioničkog društva, i to na način da se ukupna imovina analiziranog
društva pomnoži s koeficijentom kapitalizacije imovine odgovarajućeg
standardnog poduzeća s transparentnom tržišnom cijenom. Koeficijent
kapitalizacije imovine je omjer tržišne kapitalizacije i ukupne imovine.

Članak 11.

(1) Ako se izdavatelj prikupljenih dionica
svrstava u kategoriju iz članka 8. stavka 2. točke c) ovoga Pravilnika, fer
vrijednost dionica može se odrediti pomoću izračunavanja i usklađivanja
knjigovodstvene vrijednosti dionica tog dioničkog društva.

(2) Knjigovodstvena vrijednost izračunava se
tako da se ukupna aktiva dioničkog društva umanji za ukupne obveze i gubitak.
Knjigovodstvena vrijednost smanjuje se ili povećava odgovarajućom primjenom
čimbenika iz članka 7. stavka 3. ovoga Pravilnika.

OBVEZNO IZRAČUNAVANJE
LIKVIDACIJSKE VRIJEDNOSTI

Članak 12.

Ako je prikupljene dionice izdalo dioničko
društvo koje je za zadnju poslovnu godinu iskazalo gubitak iznad visine
upisanog kapitala, vrijednost tih dionica obvezno se određuje tako da se
izračunava likvidacijska vrijednost dioničkog društva i podijeli s ukupnim
brojem izdanih dionica.

Članak 13.

Ako Društvo procijeni fer vrijednost
prikupljenih dionica nižu od 20% nominalnog iznosa tih dionica, obvezno je
izračunati i likvidacijsku vrijednost tih dionica, te odrediti vrijednost
dionica u većem od ta dva iznosa.

VREDNOVANJE KRATKOROČNIH
I DUGOROČNIH DUŽNIČKIH VRIJEDNOSNIH PAPIRA

Članak 14.

(1) Za kratkoročne i dugoročne dužničke
vrijednosne papire kojima se trguje u Republici Hrvatskoj, fer vrijednošću
smatra se prosječna cijena ponderirana količinom prodanih vrijednosnih papira i
na Burzi prijavljenih i institucionalnih transakcija. Za dužničke vrijednosne
papire kojima se trguje u inozemstvu, fer vrijednošću se smatra zadnja ponuda
na kupnju službeno kotirana na financijsko-informacijskom servisu.

(2) U slučaju da na dan vrednovanja nije bilo
trgovanja, fer vrijednošću smatra se fer vrijednost tog vrijednosnog papira
prethodnog dana vrednovanja.

(3) Dugoročni dužnički vrijednosni papiri kojima
se trguje u Republici Hrvatskoj i kojima se nije trgovalo u 30 dana od dana
vrednovanja, i dugoročni dužnički vrijednosni papiri kojima se trguje u
inozemstvu i za koje 30 dana od dana vrednovanja nije isticana cijena na kupnju
vrednuju se prema metodi linearne amortizacije, s time da je početna vrijednost
zadnja ustanovljena fer vrijednost tog vrijednosnog papira. Ukoliko se takvim
papirima nakon početka vrednovanja metodom linearne amortizacije ponovo trguje,
od dana ponovnog trgovanja vrednovat će se sukladno odredbi stavka (1) ovoga
članka.

(4) Kratkoročni vrijednosni papiri izdavatelja
iz Republike Hrvatske kojima se trguje u Republici Hrvatskoj, vrednuju se
primjenom prosječnog prinosa do dospijeća ostvarenog na primarnim aukcijama
odgovarajućih vrijednosnih papira kojima je dospijeće najbliže predmetnom
vrijednosnom papiru.

VREDNOVANJE NEKRETNINA

Članak 15.

Fond će vrednovanje nekretnina izvršiti prema
Pravilniku iz članka 153. stavka 9. Zakona o investicijskim fondovima (»Narodne
novine«, br. 150/05).

ZAVRŠNE ODREDBE

Članak 16.

Društvo je dužno u roku od 45 dana od dana stupanja
na snagu ovoga Pravilnika donijeti elaborat o vrednovanju imovine Fonda i
dostaviti ga na suglasnost Hrvatskoj agenciji za nadzor financijskih usluga.

Članak 17.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/06-01/06

Urbroj: 326-01-06-1

Zagreb, 16. veljače 2006.

Predsjednik Uprave

**Ante Samodol**, v. r.

Pravilnik, NN 21/2006-524